10 Tsela e nngwe ke ka go senka kgomotso go tswa mo Lefokong la Modimo. Kgosi Dafide o ne a kwala jaana: “Fa dikakanyo tsa me tse di tlhobaetsang di ne di ntsifala mo teng ga me, dikgomotso tsa gago di ne tsa simolola go tshwara moya wa me ka tlekeetso.” (Pesalema 94:19) “Dikgomotso” tsa ga Jehofa di ka bonwa mo Baebeleng. Go tlhatlhoba Buka eo e e tlhotlheleditsweng ka metlha go tla re thusa go boloka kagiso ya ga Keresete mo dipelong tsa rona. Baebele e bolela jaana: “Latlhela mokgweleo wa gago mo go Jehofa, mme ene o tla go tshegetsa. Ga a kitla a letlelela mosiami go reketla le ka motlha.” (Pesalema 55:22) Ka tsela e e tshwanang, Paulo o ne a kwala jaana: “Lo se ka lwa tlhobaela ka sepe, mme mo go sengwe le sengwe ka thapelo le mokokotlelo mmogo le go ntshiwa ga ditebogo a dikopo tsa lona di itsisiwe Modimo; mme kagiso ya Modimo e e gaisang kakanyo yotlhe e tla disa dipelo tsa lona le maatla a lona a mogopolo ka Keresete Jesu.” (Bafilipi 4:6, 7) Go rapela ka tlhoafalo le ka metlha go tla re thusa go boloka kagiso ya rona.